Gulen prestegjeld

Gulen prestegjeld, inntil 1890 benevnt Eivindvik prestegjeld, var et prestegjeld tilhørende Ytre Sogn prosti. Det omfattet sogn i Gulen kommune i Sogn og Fjordane fylke, og hovedkirken var Gulen kirke.

Gulens kirkesogn er nå en del av Gulen kirkelige fellesråd, og underlagt Nordhordland prosti i Bjørgvin bispedømme i Den norske kirke.

Historikk 

Eivindarvíkr sókn (norrønt) har sin opprinnelse fra kristningen av landet. Eivindvik prestegjeld går tilbake til førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden, og besto fra denne tiden av hovedsognet Eivindvik med Brekke, Ladvig og Husøy annekssogn.

Ved kgl.res. av 18. desember 1807 ble Evindvig prestegjeld delt ved at Ladvig annekssogn med Bøe ble utskilt og dannet et eget Ladvig prestegjeld, og fikk Klævold fra Vig tillagt som annekssogn.

Evindvig prestegjeld dannet grunnlaget for Evindvig formannskapsdistrikt, som ble opprettet i 1837.

Ved kgl.res. av 24. april 1858 ble Brekke sogn overført til Ladvig prestegjeld. Ved kgl.res. av 23. februar 1859 ble Utvær kirke oppført som annekskirke til Evindvig og ved kgl.res. av 22. oktober 1887 ble Utvær sogn med Husøy annekssogn skilt ut som eget sognekall.

Den 17. mai 1890 ble navnet endret til Gulen prestegjeld. Ved kgl.res. av 26. juni 1900 ble det besluttet å oppføre Mjømen kirke på øyen Mjømna, som derved ble nytt annekssogn. Brekke sogn ble tilbakeført fra Lavik prestegjeld til Gulen i 1964.

Ved avviklingen bestod Gulen prestegjeld av menighetene i Gulen, Brekke og Mjømna.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Referanser

Gulens historie
Religion i Vestland
Prestegjeld i Bjørgvin bispedømme